Lesufi na Helpmekaar oor ‘oortreding’ van regulasiesHelpmekaar Kollege in Johannesburg. (Foto: Facebook) Die LUR van onderwys in Gauteng, Panyaza Lesufi, besoek Maandag die Helpmekaar Kollege in Braamfontein in Johannesburg ná berigte dat leerders Maandag by die skool moet aanmeld. “Dit volg op mediaberigte dat die instelling ŉ nuusbrief aan ouers gestuur het waarin hulle ingelig word dat al 1 200 leerders Maandag by die skool moet aanmeld,” lui ŉ verklaring van die departement oor die besoek. Helpmekaar is ŉ gemengde private Afrikaanse skool. Steve Mabona, woordvoerder van die departement, sê die doel van Lesufi se besoek is om vas te stel hoekom die skool heropen “in oortreding van die departement van onderwys se aankondiging om die heropening van skole van 27 Januarie tot 15 Februarie uit te stel”. Die departement het Vrydag aangekondig staatskole se vakansie word tot 15 Februarie verleng te midde van ŉ tweede vlaag Covid-19-infeksies. Die departement het ook ŉ beroep op private skole gedoen om by hierdie besluit in te val. Maroela Media het vroeër berig een van die kwessies waaroor ŉ private skool kragtens onderwyswetgewing altyd kan besluit, is die skedulering van skoolkwartale. Die staat kan bloot versoek dat private skole in belang van die gesondheidstelsel twee weke lank sluit. Die besluit om daartoe in te stem of nie berus egter by die betrokke private skool. Onafhanklike skole kan dus nie gedwing word om by die besluit in te val nie, maar organisasies wat dié skole verteenwoordig, het onderneem om skole te oortuig om dit wel te doen.